ASCOR Alba Iulia organizează trei conferințe duhovnicești în Postul Mare. Invitații vor vorbi despre darul vieții, rolul suferinței în creșterea duhovnicească și despre Psalmi.
Prima întâlnire îl va avea ca invitat pe Părintele Dan Damaschin și se va desfășura în data de 28 martie. Preotul din Iași va susține conferința "Darul vieții – acceptare… și doar atât?!".
Părintele Dan Damaschin este preot misionar la Biserica Maternității "Cuza Vodă" din Iași. În data de 8 martie a inaugurat Clinica Veronica, primul centru socio-medical gratuit din România, dedicat mamelor, copiilor și tinerelor însărcinate cu posibilități materiale reduse.
Conferința "Calea durerii. Ce rol poate avea durerea în creșterea duhovnicească?" va fi susținută de Preotul Nicolae Dima pe 11 aprilie. Părintele Nicolae Dima este slujitor la Biserica "Sfântul Nicolae dintr-o zi" din București.
Ultima conferință, intitulată "Psalmii – dialog cu Dumnezeu" va avea loc în data de 18 aprilie și va fi susținută de Arhimandritul Iustin Miron și Ieromonahul Pantelimon Șușnea.
Arhimandritul Iustin Miron de la Mănăstirea "Sfântul Mare Mucenic Pantelimon" de la Oașa, este prezență îmbucurătoare pentru numeroșii tineri care participă, an de an, în taberele desfășurate la acest așezământ monahal.
Ieromonahul Pantelimon Șușnea este de la Schitul "Sfântul Ioan Evanghelistul" de la Găbud, este recunoscut pentru talentul pe care l-a pus în slujba pictării icoanelor și al fotografiei, ca absolvent de "Belle Arte".
Toate cele trei întâlniri se vor desfășura de la ora 18:00 în Aula Mare "Dumitru Stăniloae" din incinta Facultății de Teologie Ortodoxă din Alba Iulia. Conferințele vor fi transmise online pe pagina de Facebook ASCOR Alba Iulia.
Foto credit: Arhiepiscopia Alba Iuliei